
Facebook társadalom

FACEBOOK TÁRSADALOM
– A FACEBOOK SZOBA –
2014. február 28-án készítettünk egy ál-felhasználót a Facebook közösségi oldalon Majzárt Éva néven. Profilképnek egy kettőnkről készült képet választottunk, ám az arcunkat letakartuk a képen. Ez a felhasználó belépett olyan csoportokba, amelyek ismerős-, követő- vagy like-gyűjtésre specializálódtak. Alig két hónap leforgása alatt 670 ismerőse lett a felhasználónak. Majzárt Éva ismerőseinek nagy százaléka olyan felhasználó, akik vagy gyűjtik az ismerősöket és a követőket, vagy csak minél több like-ot szeretnének kapni a képeikre. Installációnk egyszerre mutatja be az online és az offline valóságot. Az online kapcsolatok, üzenetek, hozzászólások, képek és minden emlékezetes tartalom ki lett nyomtatva – ezzel is feszegetve az online és offline lét között húzódó határt. A fizikailag manifesztálódott, azaz halottként rögzített „élő szöveg” e kettősségében veszi körbe a szobában tartózkodót. A körülzártság mint térbeli szituáció megérzékíti, hogy mit is jelent a minket körülvevő információhalmazon keresztül egyszerre nyitni a világ felé és bezárulni egy sötét, zavaros helyre. A szobában a paravánok által kialakított szoba egy második valóságot mutat meg. Egy valós, kézzel fogható szoba ez, mely be lett vonva az online felületen „megtörtént” tartalommal.



